Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 432/12/6606	Lučenec, 21.9.2012
EEČ : 2-47-120-2012

U Z N E S E N I E

Trestná vec:	obvinená XXXXX a spol.  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
obe obvinené po vzájomnej dohode  dňa 13.8.2012 asi o 11.00 hod. prišli k rodinnému domu č. 370 v obci XXXXX, kde cez pootvorené okno špajze obvinená XXXXX vošla do domu a zatiaľ čo obvinená XXXXX dávala pozor, táto z objektov špajze odcudzila menšie množstvo potravín, tabak a alkohol, ktoré podala cez otvorené okno spoluobvinenej XXXXX a potom obe z miesta činu  odišli,  čím pre majiteľa domu a odcudzených vecí XXXXX spôsobili škodu vo výške asi 100,00 €, 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Poverený príslušník OO-PZ SR v Poltári  uznesením zo dňa 14.8.2012 pod číslom ORP-1175/PT-LC-2012 vzniesol obvinenie XXXXX a XXXXX, pre  prečin porušovania domovej slobody  spolupáchateľstvom  podľa § 20 k  § 194 odsek 1  Trestného zákona,  na tom skutkovom základe, ktorý je uvedený vo výrokovej časti tohto uznesenia. 

V prípravnom konaní  boli  vypočuté obidve obvinené, ako aj poškodený XXXXX, ďalej boli zadovážené príslušné listinné dôkazy tvoriace súčasť vyšetrovacieho spisu, správy o povesti a odpisy z RT na obidve obvinené. 

Obidve obvinené vo svojej výpovedi zhodne uviedli, že  sa k  trestnej činnosti kladenej im za vinu v plnom rozsahu priznávajú a dávajú súhlas na podmienečné zastavenie trestného stíhania. 

Svedok-poškodený XXXXX uviedol, že s oboma obvinenými je v priateľskom vzťahu a keby bol vedel, že páchateľkami sú tieto osoby, nebol by podával trestné oznámenie. Ďalej dodáva, že žiadnu náhradu škody si neuplatňuje. 

Okrem priznania je trestná činnosť obvinených preukazovaná  zápisnicou o odňatí veci, z ktorých vyplýva, že obe obvinené na základe výzvy príslušníkov PZ vydali časť odcudzených vecí. 

Po skončení skráteného vyšetrovania predložil poverený príslušník   PZ  spis s návrhom na podanie obžaloby. Preskúmaním vyšetrovacieho spisu som zistil, že  obvinené sa k trestnej činnosti v plnom rozsahu priznali,  v priebehu vyšetrovania bolo zistené, že  žiadna škoda nebola uplatnená a s podmienečným zastavením trestného stíhania vyslovili obidve obvinené súhlas. 

Zo spisového materiálu vyplýva, že v osobe obvinených sa jedná o páchateľky, ktoré doposiaľ súdne trestané neboli,  a vmieste bydliska požívajú priemernú povesť.

Podľa § 216  odsek 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného v prípravnom konaní podmienečne zastaviť trestné stíhanie, keď sa obvinený k trestnému činu priznal, nahradil škodu, resp. urobil opatrenia smerujúce k náhrade škody,  pokiaľ bola trestným činom spôsobená a vzhľadom na osobu páchateľa, s prihliadnutím na jeho doterajší život a okolnosti prípadu, možno dôvodne takéto rozhodnutie považovať za dostačujúce. Pri prečine podľa § 194 odsek 1  Trestného zákona horná hranica zákonom stanovenej trestnej sadzby neprevyšuje päť rokov, obvinené sa k trestnej činnosti priznali, s podmienečným zastavením trestného stíhania vyslovili súhlas.  

Vzhľadom na vyššie  uvedené skutočnosti mám za to, že v danom prípade sú splnené všetky podmienky odôvodňujúce postup podľa § 216 odsek 1 Trestného poriadku. V súlade s § 216 odsek 2 Tr. por. som určil  obvineným, každej samostatne,   skúšobnú dobu v trvaní 12 mesiacov,  ktorá začína plynúť odo dňa  právoplatnosti tohto rozhodnutia. V prípade, ak obvinené nebudú viesť v priebehu skúšobnej doby riadny život, bude sa v trestnom stíhaní pokračovať (§ 217 odsek 1 Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Víťaz
prokurátor